title: 2011/530/ES: 2011 m. kovo 31 d. Tarybos sprendimas dėl Europos Sąjungos ir Tarptautinės civilinės aviacijos organizacijos bendradarbiavimo memorandumo, kuriuo grindžiamas glaudesnis bendradarbiavimas, pasirašymo Sąjungos vardu ir laikino taikymo#Europos Sąjungos ir Tarptautinės civilinės aviacijos organizacijos bendradarbiavimo memorandumas, kuriuo grindžiamas glaudesnis bendradarbiavimas

text:
9.9.2011

               LT

               Europos Sąjungos oficialusis leidinys

               L 232/1

         TARYBOS SPRENDIMAS
   2011 m. kovo 31 d.
   dėl Europos Sąjungos ir Tarptautinės civilinės aviacijos organizacijos bendradarbiavimo memorandumo, kuriuo grindžiamas glaudesnis bendradarbiavimas, pasirašymo Sąjungos vardu ir laikino taikymo
   (2011/530/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 100 straipsnio 2 dalį ir 218 straipsnio 5 dalį,
   atsižvelgdama į Europos Komisijos pasiūlymą,
   kadangi:

               (1)

               Vadovaudamasi 2009 m. gruodžio 17 d. Tarybos priimtu įgaliojimu, kuriuo Komisija buvo įgaliota pradėti derybas, Komisija su Tarptautine civilinės aviacijos organizacija derėjosi dėl bendradarbiavimo memorandumo, kuriuo grindžiamas glaudesnis bendradarbiavimas (toliau – bendradarbiavimo memorandumas).

               (2)

               Bendradarbiavimo memorandumą abi Šalys parafavo per 2010 m. rugsėjo 27 d. Monrealyje vykusią 37-ąją Tarptautinės civilinės aviacijos organizacijos asamblėją.

               (3)

               Bendradarbiavimo memorandumas turėtų būti pasirašytas ir laikinai taikomas, kol bus užbaigtos jo sudarymui būtinos procedūros,

         PRIĖMĖ ŠĮ SPRENDIMĄ:
   1 straipsnis
   Sąjungos vardu patvirtinamas Europos Sąjungos ir Tarptautinės civilinės aviacijos organizacijos bendradarbiavimo memorandumo, kuriuo grindžiamas glaudesnis bendradarbiavimas (toliau – bendradarbiavimo memorandumas), pasirašymas su sąlyga, kad minėtas bendradarbiavimo memorandumas bus sudarytas.
   Bendradarbiavimo memorandumo tekstas pridedamas prie šio sprendimo.
   2 straipsnis
   Tarybos pirmininkas įgaliojamas paskirti asmenį (-is), įgaliotą (-us) Sąjungos vardu pasirašyti bendradarbiavimo memorandumą.
   3 straipsnis
   Nuo bendradarbiavimo memorandumo pasirašymo dienos jis laikinai taikomas, kol bus užbaigtos jo sudarymui būtinos procedūros (1).
   4 straipsnis
   Šis sprendimas įsigalioja jo priėmimo dieną.

      Priimta Briuselyje 2011 m. kovo 31 d.

            Tarybos vardu

            Pirmininkas

         VÖLNER P.

      (1)  Bendradarbiavimo memorandumo pasirašymo datą Europos Sąjungos oficialiajame leidinyje paskelbs Tarybos Generalinis sekretoriatas.

      Europos Sąjungos ir Tarptautinės civilinės aviacijos organizacijos
      BENDRADARBIAVIMO MEMORANDUMAS,
      kuriuo grindžiamas glaudesnis bendradarbiavimas
      EUROPOS SĄJUNGA (toliau – ES)
      ir
      TARPTAUTINĖ CIVILINĖS AVIACIJOS ORGANIZACIJA (toliau – ICAO),
      toliau – Šalys,
      PRIMINDAMOS 1944 m. gruodžio 7 d. Čikagoje pasirašytą Tarptautinės civilinės aviacijos konvenciją (toliau – Čikagos konvencija), ypač jos 55 straipsnio a dalį ir 65 straipsnį,
      PRIMINDAMOS Sutartį dėl Europos Sąjungos veikimo, ypač jos 218 ir 220 straipsnius,
      ATSIŽVELGDAMOS į ICAO asamblėjos rezoliuciją A1–10, kuria ICAO Tarybai leista su tarptautinėmis organizacijomis, kurių veikla turi įtakos tarptautinei civilinei aviacijai, sudaryti atitinkamus susitarimus, visų pirma dėl techninio bendradarbiavimo, keitimosi informacija ir dokumentais, dalyvavimo susitikimuose ir kitų aspektų, kurie gali skatinti veiksmingą bendradarbiavimą,
      PRIMINDAMOS ICAO bendradarbiavimo su regioninėmis civilinės aviacijos įstaigomis ir regioninėmis organizacijomis politiką ir sistemą, kuriomis siekiama, inter alia, sudaryti bendradarbiavimo susitarimus su tokiomis įstaigomis ir organizacijomis, kaip rekomenduota 2008 m. balandžio 10–11 d. Monrealyje vykusiame EK ir ICAO simpoziume dėl regioninių organizacijų,
      ATSIŽVELGDAMOS į tai, kad dauguma ICAO standartų aviacijos saugos, aviacijos saugumo, oro eismo valdymo ir aplinkos apsaugos srityse aptarti atitinkamuose ES teisės aktuose,
      ATSIŽVELGDAMOS į 2006 m. kovo 21 d. Monrealyje pasirašytą Europos aviacijos saugos agentūros (EASA) ir Tarptautinės civilinės aviacijos organizacijos (ICAO) bendradarbiavimo memorandumą dėl saugos priežiūros audito ir susijusių klausimų,
      ATSIŽVELGDAMOS į 2008 m. rugsėjo 17 d. Monrealyje pasirašytą Europos bendrijos ir Tarptautinės civilinės aviacijos organizacijos Bendradarbiavimo memorandumą dėl saugumo auditų ir (arba) patikrinimų bei susijusių klausimų,
      KADANGI 2003 m. balandžio 29 d. Europos bendrija ir Jungtinės Tautos pasirašė naują Finansinį ir administracinį pagrindų susitarimą, prie kurio ICAO prisijungė pagal 2004 m. gruodžio 7 d. pasirašytą susitarimą su Europos bendrija,
      KADANGI šiuo bendradarbiavimo memorandumu nepakeičiamas ir neribojamas joks kitas esamas Šalių bendradarbiavimas tol, kol jis taikomas,
      ATSIŽVELGDAMOS į ICAO asamblėjos rezoliuciją A36–2, kuria, inter alia, pripažįstama, kad sukūrus regionines ir subregionines saugos priežiūros sistemas, įskaitant regionines saugos priežiūros organizacijas, būtų užtikrinta masto ekonomija ir didesnis suderinimas, todėl valstybėms būtų daug lengviau laikytis įsipareigojimų pagal Čikagos konvenciją, ir kuria taip pat reikalaujama, kad Generalinis sekretorius ir toliau skatintų derinti ICAO Visuotinės saugos priežiūros audito programą (angl. USOAP) su kitų aviacijos saugos srityje veikiančių organizacijų audito programomis ir bendradarbiauti šioje srityje, o Tarybai nurodoma propaguoti regioninių ir subregioninių saugos priežiūros sistemų, įskaitant regionines saugos priežiūros organizacijas, koncepciją,
      KADANGI Šalys turi bendrą viziją – kiek įmanoma suvienodinti Europos veiklos taisykles, reikalavimus ir procedūras, kad būtų laikomasi Čikagos konvencijos prieduose nustatytų ICAO aviacijos saugos, aviacijos saugumo, oro eismo valdymo ir aplinkos apsaugos standartų,
      KADANGI siekiant šio tikslo kiekviena Šalis vaidina svarbų vaidmenį,
      KADANGI Šalys nori užmegzti regioninį bendradarbiavimą ir bendrauti tarpusavyje,
      KADANGI ES priėmė bendrąsias aviacijos saugos ir aviacijos saugumo srities taisykles, o Europos aviacijos saugos agentūra (EASA) ir Europos Komisija stebi, kaip ES valstybėse narėse tos taisyklės taikomos,
      ATSIŽVELGDAMOS į tai, kad Europos Komisija turi vykdymo užtikrinimo įgaliojimus ES ir užtikrina, kad būtų įgyvendinti ES teisės aktai aviacijos saugos, aviacijos saugumo, oro eismo valdymo ir aplinkos apsaugos srityse,
      ATSIŽVELGDAMOS į tai, kad ICAO audito programomis ir ES tikrinimo programomis visų pirma siekiama padidinti aviacijos saugą ir saugumą ir tuo tikslu vertinamas atitinkamų standartų įgyvendinimas, nustatomi trūkumai, jei tokių esama, ir užtikrinama, kad prireikus trūkumai ES būtų pašalinti,
      KADANGI ES, siekdama padėti stiprinti ES ir ICAO ryšius ir bendradarbiavimą, taip pat sudaryti sąlygas ES aktyviau dalyvauti ICAO veikloje ICAO būstinėje ir daugiau prie jos prisidėti, Monrealyje įsteigė biurą,
      ATSIŽVELGDAMOS į tai, kad, nedarant poveikio ES valstybių narių teisėms ar įsipareigojimams pagal Čikagos konvenciją ir nepakenkiant ES valstybių narių ir ICAO santykiams, pagrįstiems tų valstybių naryste ICAO, pageidautina užmegzti ES ir ICAO abipusį bendradarbiavimą aviacijos saugos, aviacijos saugumo, oro eismo valdymo ir aplinkos apsaugos srityse taip, kad būtų geriau derinami standartai ir glaudžiau koordinuojama atitinkama veikla ir kad būtų geriau naudojami riboti ištekliai, vengiama veiksmų dubliavimo ir kartu išsaugomas abiejų Šalių nuostatų vientisumas,
      KADANGI Šalys pripažįsta poreikį apsaugoti iš kitos Šalies gautą įslaptintą informaciją, kiek to reikalaujama pagal atitinkamas jų taisykles,
      SUSITARĖ:
      1.   Bendrosios nuostatos
      Šalys pasirašo šį tarptautinės civilinės aviacijos srities bendradarbiavimo memorandumą ir susitaria stiprinti ryšius, glaudžiau bendradarbiauti aviacijos saugos, aviacijos saugumo, oro eismo valdymo ir aplinkos apsaugos srityse ir, vadovaudamosi nustatytomis darbo tvarkos taisyklėmis, sudaryti geresnes sąlygas viena kitai dalyvauti veikloje ir susitikimuose stebėtojų teisėmis.
      Šis bendradarbiavimo memorandumas nedaro poveikio ES valstybių narių teisėms ar pareigoms pagal Čikagos konvenciją ir ICAO bei ES valstybių narių santykiams, pagrįstiems valstybių narių naryste ICAO.
      Šis bendradarbiavimo memorandumas netaikomas ICAO ar ES sprendimų priėmimui, įskaitant sprendimus standartizacijos ar taisyklių nustatymo klausimais, tačiau memorandumu nustatomi bendradarbiavimo santykiai reguliavimo srityje parengiamuosiuose tokios veiklos etapuose.
      Europos Sąjungai ICAO būstinėje atstovaujantis Europos Sąjungos biuras Monrealyje padeda ES ir ICAO palaikyti ryšius ir yra pagrindinis ES kontaktinis centras bendraujant su ICAO visais klausimais, susijusiais su šio bendradarbiavimo memorandumo įgyvendinimu.
      2.   Tikslai

                  2.1.

                  Šiuo bendradarbiavimo memorandumu:

                              a)

                              grindžiami glaudesni Šalių santykiai;

                              b)

                              stiprinamas Šalių bendradarbiavimas;

                              c)

                              nustatomos abipusio Šalių bendradarbiavimo sritys; ir

                              d)

                              nustatomos Šalių bendradarbiavimo sąlygos ir mechanizmai.

            3.   Taikymo sritis

                  3.1.

                  Pagal šį bendradarbiavimo memorandumą Šalys bendradarbiauja šiose srityse:

                              a)

                              aviacijos saugos;

                              b)

                              aviacijos saugumo;

                              c)

                              oro eismo valdymo; ir

                              d)

                              aplinkos apsaugos.

                  3.2.

                  Kiekviena iš šio straipsnio 3.1 dalyje nurodytų sričių reglamentuojama atskirais bendradarbiavimo memorandumo priedais.

                  3.3.

                  Šalys gali nustatyti darbo tvarką ir ja apibrėžti bendrai sutartus mechanizmus ir procedūras, būtinus tam, kad būtų galima veiksmingai vykdyti šio bendradarbiavimo memorandumo prieduose nustatytą bendradarbiavimo veiklą.

                  3.4.

                  Pagal šį bendradarbiavimo memorandumą priimti priedai yra neatskiriama bendradarbiavimo memorandumo dalis.

            4.   Bendradarbiavimo formos

                  4.1.

                  Šalys:

                              a)

                              nustato konsultacijų, veiklos koordinavimo, bendradarbiavimo ir keitimosi informacija mechanizmus;

                              b)

                              sudaro palankias sąlygas eksploatavimo reikalavimų suderinimui ir naujų technologijų ir sistemų sąveikai;

                              c)

                              koordinuoja atitinkamas audito ir tikrinimo programas, jų rezultatus ir techninės pagalbos veiksmus, kad būtų geriau naudojami riboti ištekliai ir vengiama veiksmų dubliavimo;

                              d)

                              keičiasi informacija apie atitiktį ICAO standartams;

                              e)

                              nustato tvarką, pagal kurią ES siūlo ICAO savo patirtį ir išteklius, įskaitant ekspertų komandiravimą, kuris priskiriamas išimtinei Generalinio sekretoriaus kompetencijai, techninę pagalbą ir specializuotus mokymus, jei įmanoma;

                              f)

                              leidžia vienai Šaliai dalyvauti kitos Šalies veikloje, susijusioje atitinkamai su audito ir tikrinimo programomis ir mokymo programomis, tačiau ES stebėtojai ICAO rengiamose ES valstybių audito misijose gali dalyvauti tik gavę pastarosios sutikimą, o ES ekspertai, komandiruoti dalyvauti ICAO audituose kaip ICAO auditoriai, griežtai užtikrina visos su audito misija susijusios informacijos konfidencialumą pagal taikomas ICAO taisykles; ir

                              g)

                              nedarydamos poveikio įpareigojimams neatskleisti viena kitos informacijos ir laikydamosi taikomų atitinkamų konfidencialumo taisyklių, kaip nustatyta 6 straipsnyje, dalijasi elektronine informacija, duomenimis ir oficialiaisiais leidiniais, suteikia abipusę prieigą prie duomenų bazių ir stiprina sąsajas tarp jų, kad papildytų esamas viena kitos duomenų bazes.

            5.   Bendradarbiavimo veikla

                  5.1.

                  Kaip išsamiau nurodyta šio bendradarbiavimo memorandumo prieduose, Šalys susitaria kartu vykdyti toliau nurodytą bendradarbiavimo veiklą. Šalys:

                              5.1.1.

                              Nustato konsultacijų, bendradarbiavimo ir keitimosi informacija mechanizmus, taip pat:

                                          a)

                                          nustato ir taiko bendrus reguliaraus dialogo, konsultacijų ir keitimosi informacija mechanizmus;

                                          b)

                                          užtikrina, kad kiekviena Šalis būtų laiku informuojama apie sprendimus, veiklą, iniciatyvas, susitikimus ir svarbius su šiuo bendradarbiavimo memorandumu susijusius įvykius aviacijos saugos, aviacijos saugumo, oro eismo valdymo ir aplinkos apsaugos srityse ir gautų atitinkamus dokumentus. Prireikus gali būti rengiami trumpi informaciniai posėdžiai;

                                          c)

                                          nemokamai suteikia prieigą prie visų oficialių dokumentų ir leidinių;

                                          d)

                                          kitai Šaliai suteikia galimybę naudotis duomenų bazėmis ir informacija internete; ir

                                          e)

                                          užtikrina, kad ES gautų ir turėtų elektroninę prieigą prie visų valstybėms skirtų ICAO raštų, kurių tema svarbi šio bendradarbiavimo memorandumo ir jo priedų taikymo sričiai.

                              5.1.2.

                              Siekdama geriau koordinuoti audito ir tikrinimo programas, nustato bendradarbiavimo principus, kad būtų geriau naudojami riboti ištekliai ir vengiama veiksmų dubliavimo.

                              5.1.3.

                              Nustato bendrus mechanizmus, kurių paskirtis – glaudus programų planavimo ir techninės pagalbos koordinavimas.

                              5.1.4.

                              Bendradarbiauja propaguojant visuotinę naujų technologijų ir sistemų sąveiką ir nustato bendrus mechanizmus, kuriais siekiama stiprinti bendradarbiavimą naudojant naujas technologijas.

                              5.1.5.

                              Užtikrina, kad būtų laiku rengiamos tarpusavio konsultacijos siekiant geriau koordinuoti taisykles, politiką, metodus ir ICAO saugos standartus ir rekomenduojamą praktiką, taip pat didinti jų nuoseklumą.

                              5.1.6.

                              Nustatyti darbo tvarką, kuria siekiama palengvinti keitimąsi patirtimi ir ištekliais šiais būdais:

                                          a)

                                          ICAO dalijasi patirtimi ir teikia patarimus ES dėl geriausios saugos standartų ir rekomenduojamos praktikos įgyvendinimo patirties;

                                          b)

                                          siekdama pasidalyti savo patirtimi su ICAO, ES, be kita ko, komandiruoja ekspertus į ICAO sekretoriatą;

                                          c)

                                          ES siekia ICAO teikti finansinę paramą, kad būtų galima padengti šio bendradarbiavimo memorandumo įgyvendinimo išlaidas, įskaitant administracines išlaidas, dokumentų ir leidinių teikimo ir susijusių paslaugų, taip pat patalpų ICAO būstinėje naudojimo ir informacinių technologijų išlaidas;

                                          d)

                                          remdamasi Finansiniu ir administraciniu pagrindų susitarimu, ES siekia teikti ICAO finansinę paramą, kad padėtų įgyvendinti ICAO techninio bendradarbiavimo programas ir paremtų kitą ICAO veiklą, dėl kurios bus susitarta Jungtiniame komitete; ir

                                          e)

                                          bet kokie nauji komandiravimo ir finansinės paramos ICAO pagal šį bendradarbiavimo memorandumą principai ir sąlygos nustatomi Jungtiniame komitete susitariant dėl darbo tvarkos. Pagal šią darbo tvarką ES suteikiama galimybė reikalauti, kad ICAO pateiktų su šia parama susijusią finansinę informaciją.

                              5.1.7.

                              Informuoja viena kitą apie bet kokias aktualias mokymo programas ir atitinkamai sudaro geresnes sąlygas kitai Šaliai jose dalyvauti.

                              5.1.8.

                              Prireikus kartu rengia aktualius renginius ir juos koordinuoja.

            6.   Konfidencialumas

                  6.1.

                  Kiekviena Šalis imasi visų pagrįstų atsargumo priemonių, kad pagal šį bendradarbiavimo memorandumą ir jo priedus gauta informacija nebūtų atskleista neleistinai. Šalis, teikdama informaciją kitai Šaliai, gali nurodyti, kurios informacijos dalies atskleisti negalima.

                  6.2.

                  Šalys susitaria apsaugoti įslaptintą informaciją, gautą iš kitos Šalies taikant šį bendradarbiavimo memorandumą ir jo priedus, kaip reikalaujama pagal atitinkamas jų taisykles, reglamentus ir kitus teisės aktus.

                  6.3.

                  Visų pirma, Šalys, laikydamosi atitinkamų savo taisyklių, reglamentų ir kitų teisės aktų, neatskleidžia pagal šį bendradarbiavimo memorandumą ir jo priedus iš viena kitos gautos informacijos, kuri laikoma privačia nuosavybe. Tokia informacija tinkamai pažymima pagal atitinkamas Šalių taisykles.

                  6.4.

                  Jei reikia, Šalys susitaria dėl darbo tvarkos, taikytinos tolesnėms įslaptintos informacijos, pateiktos pagal šį bendradarbiavimo memorandumą ir jo priedus, apsaugos procedūroms. Pagal tokias procedūras turėtų būti numatyta galimybė kiekvienai Šaliai patikrinti, kokių apsaugos priemonių ėmėsi kita Šalis.

            7.   Šalių Jungtinis komitetas

                  7.1.

                  Įsteigiamas Jungtinis komitetas, kurį sudaro abiejų Šalių atstovai. Jungtiniam komitetui bendrai pirmininkauja po vieną kiekvienos Šalies atstovą. Jungtinis komitetas atsako už veiksmingą šio bendradarbiavimo memorandumo priedų taikymą, įskaitant tų priedų patvirtinimą.

                  7.2.

                  Jungtinio komiteto susitikimai rengiami bent kartą per metus, siekiant įvertinti, kaip įgyvendinami šio bendradarbiavimo memorandumo priedai; rengiant susitikimus lėšos naudojamos efektyviai. Bet kuri Šalis gali bet kuriuo metu pareikalauti surengti Junginio komiteto susirinkimą.

                  7.3.

                  Jungtinis komitetas gali nagrinėti visus su šio bendradarbiavimo memorandumo priedų taikymu ir įgyvendinimu susijusius klausimus. Visų pirma jis turi:

                              a)

                              spręsti visus klausimus, susijusius su šio bendradarbiavimo memorandumo priedų taikymu ir įgyvendinimu;

                              b)

                              svarstyti, kaip pagerinti šio bendradarbiavimo memorandumo priedų veikimą, ir prireikus Šalims teikti rekomendacijas dėl jų pakeitimo;

                              c)

                              priimti šio bendradarbiavimo memorandumo priedus ir darbo tvarką priedų taikymo srityje arba jų pakeitimus;

                              d)

                              svarstyti finansinius ir išteklių klausimus, susijusius su šio bendradarbiavimo memorandumo ir jo priedų įgyvendinimu; ir

                              e)

                              spręsti visus nesutarimus ar ginčus dėl šio bendradarbiavimo memorandumo ir jo priedų aiškinimo ar taikymo.

                  7.4.

                  Jungtinio komiteto veikla grindžiama kiekvienos iš Šalių pirmininkų sutarimu.

            8.   Ginčų sprendimas

                  8.1.

                  Bet kuri Šalis gali pareikalauti, kad būtų surengtos konsultacijos su kita Šalimi visais klausimais, susijusiais su šiuo bendradarbiavimo memorandumu. Kita Šalis į tokį prašymą atsako nedelsdama ir per 45 dienas Šalių suderintu laiku pradeda konsultacijas.

                  8.2.

                  Visus nesutarimus dėl bendradarbiavimo pagal šio bendradarbiavimo memorandumą Šalys stengiasi išspręsti rengdamos konsultacijas kuo žemesniu techniniu lygiu.

                  8.3.

                  Jei kurio nors nesutarimo nepavyksta išspręsti šio straipsnio 8.2 dalyje nurodyta tvarka, bet kuri Šalis gali perduoti ginčą spręsti Jungtiniam komitetui, kuris, siekdamas ginčą išspręsti derybų būdu, rengia konsultacijas pagal šio bendradarbiavimo memorandumo 7 straipsnį.

                  8.4.

                  Nepaisant šio straipsnio 8.1–8.3 dalių, kai sprendžiamas bet koks su finansų valdymu susijęs ginčas, taikomos Finansinio ir administracinio pagrindų susitarimo ginčų sprendimo nuostatos.

                  8.5.

                  Jokia šio bendradarbiavimo memorandumo nuostata Šalys neatsisako jokių privilegijų ar imunitetų.

            9.   Įsigaliojimas, pakeitimai ir galiojimo nutraukimas

                  9.1.

                  Iki jo įsigaliojimo šis bendradarbiavimo memorandumas laikinai taikomas nuo pasirašymo dienos.

                  9.2.

                  Šis bendradarbiavimo memorandumas įsigalioja, kai Šalys viena kitai raštu praneša apie jo įsigaliojimui būtinų jų atitinkamų vidaus procedūrų užbaigimą, ir galioja tol, kol jo galiojimas nutraukiamas.

                  9.3.

                  Šio bendradarbiavimo memorandumo galiojimą bet kuri Šalis gali bet kada nutraukti. Galiojimas nutraukiamas prieš šešis mėnesius apie tai raštu pranešus kitai Šaliai, jei Šalys abipusiu susitarimu tokio pranešimo apie galiojimo nutraukimą neatšaukia iki šio laikotarpio pabaigos.

            За Европейския съюз
            Por la Unión Europea
            Za Evropskou unii
            For Den Europæiske Union
            Für die Europäische Union
            Euroopa Liidu nimel
            Για την Ευρωπαϊκή Ένωση
            For the European Union
            Pour l'Union européenne
            Per l'Unione europea
            Eiropas Savienības vārdā –
            Europos Sąjungos vardu
            Az Európai Unió részéről
            Għall-Unjoni Ewropea
            Voor de Europese Unie
            W imieniu Unii Europejskiej
            Pela União Europeia
            Pentru Uniunea Europeană
            Za Európsku úniu
            Za Evropsko unijo
            Euroopan unionin puolesta
            För Europeiska unionen
            Per la Unió Europea

            За Международната организация за гражданско въздухоплаване
            Por la Organización Internacional de Aviación Civil
            Za Mezinárodní organizaci pro civilní letectví
            For Organisationen for International Civil Luftfart
            Für die Internationale Zivilluftfahrt-Organisation
            Rahvusvahelise Tsiviillennunduse Organisatsiooni nimel
            Για τη Διεθνή Οργάνωση Πολιτικής Αεροπορίας
            For The International Civil Aviation Organisation
            Pour l’Organisation de l’aviation civile internationale
            Per l’Organizzazione internazionale dell’aviazione civile
            Starptautiskās Civilās aviācijas organizācijas vārdā
            Tarptautinės Civilinės aviacijos organizacijos vardu
            A Nemzetközi Polgári Repülési Szervezet részéről
            Għall-Organizzazzjoni tal-Avjazzjoni Ċivili Internazzjonali
            Voor de Internationale Burgerluchtvaartorganisatie
            W imieniu Organizacji Międzynarodowego Lotnictwa Cywilnego
            Pela Organização da Aviação Civil Internacional
            Pentru Organizația Aviației Civile Internaționale
            Za Medzinárodnú organizáciu civilného letectva
            Za Mednarodno organizacijo civilnega letalstva
            Kansainvälisen siviili-ilmailujärjestön puolesta
            För internationella civila luftfartsorganisationen


title: 2012/802/ES: 2012 m. spalio 23 d. Europos Parlamento sprendimas dėl Europos vaistų agentūros 2010 finansinių metų biudžeto įvykdymo patvirtinimo#2012 m. spalio 23 d. Europos Parlamento rezoliucija su pastabomis, sudarančiomis neatskiriamą sprendimo dėl Europos vaistų agentūros 2010 finansinių metų biudžeto įvykdymo patvirtinimo dalį

text:
20.12.2012

               LT

               Europos Sąjungos oficialusis leidinys

               L 350/82

         EUROPOS PARLAMENTO SPRENDIMAS
   2012 m. spalio 23 d.
   dėl Europos vaistų agentūros 2010 finansinių metų biudžeto įvykdymo patvirtinimo
   (2012/802/ES)
   EUROPOS PARLAMENTAS,

               —

               atsižvelgdamas į Europos vaistų agentūros 2010 finansinių metų galutines metines ataskaitas,

               —

               atsižvelgdamas į Audito Rūmų ataskaitą dėl Europos vaistų agentūros 2010 finansinių metų metinių ataskaitų kartu su Agentūros atsakymais (1),

               —

               atsižvelgdamas į 2012 m. vasario 21 d. Tarybos rekomendaciją (06083/2012 – C7-0051/2012),

               —

               atsižvelgdamas į savo 2012 m. gegužės 10 d. sprendimą (2), kuriuo atidedamas sprendimas dėl Europos vaistų agentūros 2010 finansinių metų biudžeto įvykdymo patvirtinimo, į prie jo pridedamą savo rezoliuciją ir į Agentūros direktoriaus atsakymus,

               —

               atsižvelgdamas į Sutarties dėl Europos Sąjungos veikimo 319 straipsnį,

               —

               atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (3), ypač į jo 185 straipsnį,

               —

               atsižvelgdamas į Europos Parlamento ir Tarybos reglamentą (EB) Nr. 726/2004 (4), įsteigiantį Europos vaistų agentūrą, ypač į jo 68 straipsnį,

               —

               atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, nurodytoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (5), ypač į jo 94 straipsnį,

               —

               atsižvelgdamas į bendrą Europos Parlamento, Tarybos ir Komisijos pareiškimą dėl decentralizuotų agentūrų ir prie jo pridedamą bendrą požiūrį, dėl kurio buvo susitarta 2012 m. birželio mėn., nustatytą atsižvelgiant į 2009 m. kovo mėn. įsteigtos tarpinstitucinės darbo grupės decentralizuotų agentūrų klausimais darbą, ir ypač bendro požiūrio skirsnius dėl valdymo, veiklos, programavimo, atskaitomybės ir skaidrumo,

               —

               atsižvelgdamas į Darbo tvarkos taisyklių 77 straipsnį ir į VI priedą,

               —

               atsižvelgdamas į Biudžeto kontrolės komiteto antrąjį pranešimą ir į Aplinkos, visuomenės sveikatos ir maisto saugos komiteto nuomonę (A7-0298/2012),

               1.

               patvirtina Europos vaistų agentūros vykdomajam direktoriui, kad Agentūros 2010 finansinių metų biudžetas įvykdytas;

               2.

               išdėsto savo pastabas toliau pateikiamoje rezoliucijoje;

               3.

               paveda Pirmininkui perduoti šį sprendimą ir rezoliuciją, kuri yra neatskiriama jo dalis, Europos vaistų agentūros vykdomajam direktoriui, Tarybai, Komisijai ir Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

            Pirmininkas

         Martin SCHULZ

            Generalinis sekretorius

         Klaus WELLE

      (1)  OL C 366, 2011 12 15, p. 27.

      (2)  OL L 286, 2012 10 17, p. 377.

      (3)  OL L 248, 2002 9 16, p. 1.

      (4)  OL L 136, 2004 4 30, p. 1.

      (5)  OL L 357, 2002 12 31, p. 72.

      EUROPOS PARLAMENTO REZOLIUCIJA
      2012 m. spalio 23 d.
      su pastabomis, sudarančiomis neatskiriamą sprendimo dėl Europos vaistų agentūros 2010 finansinių metų biudžeto įvykdymo patvirtinimo dalį
      EUROPOS PARLAMENTAS,

                  —

                  atsižvelgdamas į Europos vaistų agentūros 2010 finansinių metų galutines metines ataskaitas,

                  —

                  atsižvelgdamas į Audito Rūmų ataskaitą dėl Europos vaistų agentūros 2010 finansinių metų metinių ataskaitų kartu su Agentūros atsakymais (1),

                  —

                  atsižvelgdamas į 2012 m. vasario 21 d. Tarybos rekomendaciją (06083/2012 — C7-0051/2012),

                  —

                  atsižvelgdamas į savo 2012 m. gegužės 10 d. sprendimą (2), kuriuo atidedamas sprendimas dėl Europos vaistų agentūros 2010 finansinių metų biudžeto įvykdymo patvirtinimo, į prie jo pridedamą savo rezoliuciją ir į Agentūros direktoriaus atsakymus,

                  —

                  atsižvelgdamas į Sutarties dėl Europos Sąjungos veikimo 319 straipsnį,

                  —

                  atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (3), ypač į jo 185 straipsnį,

                  —

                  atsižvelgdamas į Europos Parlamento ir Tarybos reglamentą (EB) Nr. 726/2004 (4), įsteigiantį Europos vaistų agentūrą, ypač į jo 68 straipsnį,

                  —

                  atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, nurodytoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (5), ypač į jo 94 straipsnį,

                  —

                  atsižvelgdamas į bendrą Europos Parlamento, Tarybos ir Komisijos pareiškimą dėl decentralizuotų agentūrų ir prie jo pridedamą bendrą požiūrį, dėl kurio buvo susitarta 2012 m. birželio mėn., nustatytą atsižvelgiant į 2009 m. kovo mėn. įsteigtos tarpinstitucinės darbo grupės decentralizuotų agentūrų klausimais darbą, ir ypač bendro požiūrio skirsnius dėl valdymo, veiklos, programavimo, atskaitomybės ir skaidrumo,

                  —

                  atsižvelgdamas į Darbo tvarkos taisyklių 77 straipsnį ir į VI priedą,

                  —

                  atsižvelgdamas į Biudžeto kontrolės komiteto antrąjį pranešimą ir į Aplinkos, visuomenės sveikatos ir maisto saugos komiteto nuomonę (A7–0298/2012),

                  A.

                  kadangi 2012 m. gegužės 10 d. Europos Parlamentas nusprendė atidėti sprendimą, kuriuo patvirtinimas Europos vaistų agentūros (toliau – Agentūros) 2010 finansinių metų biudžeto įvykdymas ir uždaromos jos sąskaitos;

                  B.

                  kadangi Agentūra ištaisė beveik visus trūkumus, nurodytus 2012 m. gegužės 10 d. ataskaitoje, ir pateikė biudžeto įvykdymą tvirtinančiai institucijai išsamią informaciją 2012 m. liepos 2 ir 6 d. bei 2012 m. rugpjūčio 2, 7 ir 24 d. laiškuose;

                  C.

                  kadangi biudžeto įvykdymo patvirtinimas yra veiksminga Europos Parlamento priemonė, kurią naudojant priimamas faktiniais ir svariais argumentais pagrįstas sprendimas; atsižvelgdamas į tai, primena galiojančias taisykles, t. y. Europos Bendrijų pareigūnų tarnybos nuostatus ir kitų tarnautojų įdarbinimo sąlygas, Europos Bendrijų bendrajam biudžetui taikomą finansinį reglamentą, Agentūros steigimo reglamentą ir šios Agentūros nustatytą konkrečią politiką ir procedūras;

                  1.

                  primena, kokia svarbi Agentūros veikla teikiant valstybėms narėms ir institucijoms kiek įmanoma geresnius mokslinius patarimus visais klausimais, susijusiais su žmonėms skirtų ir veterinarinių vaistų kokybės, saugumo ir veiksmingumo vertinimu;

         Tolesni veiksmai, susiję su 2009 finansinių metų biudžeto įvykdymo patvirtinimu

                  2.

                  pažymi, kad 2012 m. birželio 7 d. Agentūros valdyba patvirtino naują patariamojo komiteto viešųjų pirkimų ir sutarčių klausimais struktūrą ir veiklos sritį; džiaugiasi, kad Agentūra parengė daugiametį 2012–2014 m. laikotarpio viešųjų pirkimų planą, kaip reikalavo biudžeto įvykdymą tvirtinanti institucija savo ataskaitoje dėl 2009 finansinių metų biudžeto įvykdymo patvirtinimo;

         Perkelti ir panaikinti asignavimai

                  3.

                  primena, jog Audito Rūmai savo ataskaitoje nurodė, kad daug asignavimų perkelta į 2010 finansinius metus ir nesilaikyta biudžeto metinio periodiškumo principo; džiaugiasi, kad Agentūra, sukūrusi grupę, kuri glaudžiai bendradarbiaudama su vaistų pramone analizuoja farmacijos produktų mokslinių tyrimų padėtį prieš pateikiant juos Agentūrai, sugriežtino įplaukų iš klientų mokesčių numatymo procedūras; atkreipia dėmesį į tvirtą Agentūros įsipareigojimą dirbti kartu su Komisijos Biudžeto generaliniu direktoratu siekiant parengti stabilią sistemą vykdant dabartinį finansinių pagrindų reglamentų persvarstymą;

                  4.

                  visiškai remia visas Agentūros pastangas vykdomuoju ir administraciniu lygmenimis siekiant reformuoti atsiskaitymo už valstybių narių valdžios institucijų suteiktas paslaugas sistemą, kuri turėtų būti aiškiai pagrįsta realiomis sąnaudomis; todėl teigiamai vertina Agentūros iniciatyvą parengti naują pasiūlymą, kuris bus pateiktas Agentūros valdybai; ragina valdybą nedelsiant apsvarstyti šią mokėjimų sistemą ir dėl jos nuspręsti, ir tikisi, kad valdyba nedelsdama tai padarys;

         Skaidrumas ir interesų konfliktų valdymas

                  5.

                  pažymi, kad 2012 m. lapkričio mėn. Agentūra rengia praktinį seminarą, kuriame dalyvaus įvairios suinteresuotosios šalys ir bus siekiama parengti viešosios prieigos prie klinikinių tyrimų duomenų teikimo metodus, ir kad padaryta didelė pažanga atrenkant ir apmokant Agentūros mokslo darbuotojus tam, kad būtų pagerinta neapdorotų duomenų analizė;

                  6.

                  atkreipia dėmesį į tai, kad Agentūra pagerino sistemingos ex ante ir ex post kontrolės, susijusios su interesų deklaracijų tikrinimu, apimtį ir metodiką, taip pat teigiamai vertina Agentūros sprendimą kasmet atlikti savo persvarstytos interesų deklaracijų politikos vertinimą; taigi ragina Agentūrą ir toliau informuoti biudžeto įvykdymą tvirtinančią instituciją apie savo persvarstytos politikos ir ypač apie kas šešis mėnesius atliekamos sistemingos ex ante ir ex post kontrolės įgyvendinimą;

                  7.

                  su pasitenkinimu pažymi, kad Agentūra pradėjo skelbti kai kurių mokslinių komitetų posėdžių protokolus ir 2012 m. liepos mėn. paskelbtas pirmasis Pediatrijos komiteto posėdžio protokolas; atkreipia dėmesį į tai, kad visų mokslinių komitetų posėdžių protokolų skelbimo procesas bus baigtas tik 2013 m. pabaigoje;

                  8.

                  pažymi, kad problemas, susijusias su finansinėmis grandinėmis ir galimais interesų konfliktais, kurių gali atsirasti dėl nepakankamo pareigų atskyrimo vykdant mokėjimus, Agentūra išsprendė įdiegusi apskaitos programinę įrangą SAP, kaip savo pagrindinę finansinę sistemą;

                  9.

                  pabrėžia, kad 2012 m. birželio mėn. Agentūroje buvo perėjimo iš viešojo sektoriaus į privatųjį sektorių atvejis, kai buvęs Teisės tarnybos vadovas pradėjo eiti vyresniojo patarėjo pareigas JAV įsisteigusioje advokatų kontoroje, tarp kurios klientų yra daug farmacinės pramonės bendrovių; atkreipia dėmesį į tai, kad Agentūros vykdomasis direktorius pradėjo buvusio Teisės tarnybos vadovo atlikto darbo patikrinimą; ragina Agentūrą ne vėliau kaip iki 2012 m. pabaigos apie šio patikrinimo rezultatus pranešti biudžeto įvykdymą tvirtinančiai institucijai;

                  10.

                  atkreipia dėmesį į tai, kad Agentūra pradėjo tikrinti savo ekspertų ir komitetų narių, kurie aktyviai dalyvavo Agentūros veikloje nuo 2012 m. sausio 1 d. iki 2012 m. gegužės 31 d., interesų deklaracijas ir lyginti jas su jų gyvenimo aprašymais; pažymi, kad apie 54 % ekspertų ir komitetų narių pateikė Agentūrai atnaujintus gyvenimo aprašymus; ragina Agentūrą iki kitos biudžeto įvykdymo patvirtinimo procedūros pradžios pranešti biudžeto įvykdymą tvirtinančiai institucijai apie likusių 46 % darbuotojų tikrinimo proceso terminą ir rezultatus;

                  11.

                  palankiai vertina Agentūros iniciatyvą savo interneto svetainėje skelbti vadovaujamas pareigas einančių savo darbuotojų ir vaistų vertinimo procese dalyvaujančių ekspertų interesų deklaracijas; susidomėjęs pažymi, kad ekspertų sąraše taip pat nurodomas jų interesų konfliktų rizikos lygis; palankiai vertina Agentūros įsipareigojimą nuo 2013 m. pirmojo ketvirčio kartu su interesų deklaracijomis skelbti mokslinių ekspertų, kurie priklauso jos ekspertų duomenų bazei, profesinius ir išsilavinimo duomenis ir vykdant būsimas biudžeto įvykdymo patvirtinimo procedūras atidžiai stebėti skelbimo procesą;

                  12.

                  palankiai vertina Agentūros paskelbtą ketinimą diegti interesų deklaracijų, kurios taikant atsitiktinės atrinkties metodą, bus palyginamos su ekspertų gyvenimo aprašymais ir su nacionaliniu lygmeniu ekspertų pateikta informacija, ex ante ir ex post sistemą; reikalauja, kad Agentūra perduotų biudžeto kontrolės institucijai tikslų šios naujos sistemos įgyvendinimo tvarkaraštį;

                  13.

                  pritaria Agentūros nuomonei, kad aukštą deklaruojamų interesų patikimumo ir tikslumo lygį galima pasiekti tik tuo atveju, jei farmacijos bendrovės pačios skelbtų ekspertų ir mokslinių tyrimų centrų, su kuriais jos bendradarbiauja, sąrašą ir sumas, kurios parodo ekspertų ir minėtų centrų finansinius ryšius; pritaria Agentūros nuomonei, kad reikėtų apsvarstyti, ar teisėkūros iniciatyva būtų tinkama šioje srityje;

                  14.

                  pripažįsta Agentūros pastangas spręsti biudžeto įvykdymą tvirtinančiai institucijai susirūpinimą keliančius klausimus, susijusius su interesų konflikto prevencija ir valdymu; visų pirma atkreipia dėmesį į biudžeto įvykdymą tvirtinančios institucijos gautus 2012 m. birželio 29 d. ir 2012 m. rugpjūčio 7 d. pranešimus dėl Vidaus audito tarnybos nustatytų interesų konfliktų valdymo atvejų peržiūros ir dėl galimo ekspertų, dalyvaujančių vertinant vaistą Pandemrix, interesų konflikto peržiūros;

                  15.

                  yra tvirtai įsitikinęs, kad tais atvejais, kai nesilaikoma galiojančių taisyklių, turi būti imamasi reikiamų veiksmų; mano, kad tokiais atvejais Agentūra turėtų parengti trūkumų šalinimo veiksmų planą kartu su tiksliu tvarkaraščiu, kad šio plano įgyvendinimą turėtų prižiūrėti Europos Parlamentas ir kad šios problemos turėtų būti sprendžiamos keičiant galiojančias taisykles ir reglamentus tam, kad būtų pašalintos galimos spragos;

                  16.

                  ragina Agentūrą į savo metines veiklos ataskaitas įtraukti specialų skirsnį, apibūdinantį veiksmus, kurių buvo imtasi siekiant išvengti interesų konfliktų ir juos valdyti, kuriame, be kita ko, turėtų būti nurodyta:

                              —

                              tikrintų įtariamų interesų konfliktų atvejų skaičius,

                              —

                              darbuotojų perėjimo iš viešojo sektoriaus į privatųjį (ir atvirkščiai) atvejų skaičius,

                              —

                              priemonės, kurių imtasi pagal kiekvieno atvejo kategoriją,

                              —

                              pradėtų pasitikėjimo pažeidimo procedūrų skaičius ir jų rezultatai,

                              —

                              taikytos sankcijos;

                        reikalauja, kad Agentūra išsamiai informuotų biudžeto įvykdymą tvirtinančią instituciją apie konkrečius veiksmus, kurių ji ėmėsi;

                  17.

                  mano, jog svarbu pažymėti, kad atsakingas komitetas palaiko glaudžius ryšius su Agentūra: bent kartą metuose kviečia jos vykdomąjį direktorių keistis nuomonėmis, vieną komiteto narį paskyrė asmeniu ryšiams palaikyti ir kas dveji metai lankosi agentūroje; primena, kad paskutinis toks apsilankymas vyko 2011 m. birželio mėn.;

                  18.

                  iš esmės teigiamai vertina pirmiau minėtąjį bendrą pareiškimą ir bendrą požiūrį dėl decentralizuotų agentūrų, kuriame nagrinėjami kai kurie biudžeto įvykdymo patvirtinimui svarbūs klausimai ir mano, kad gairėse dėl tolesnių veiksmų taikant bendrą požiūrį, kurį Komisija pateiks iki 2012 m. pabaigos, bus tinkamai atsižvelgta į tuos klausimus;

                  19.

                  pažymi, kad kitos su sprendimu dėl biudžeto įvykdymo patvirtinimo susijusios pastabos, kurios yra horizontaliojo pobūdžio, pateikiamos 2012 m. gegužės 10 d. (6) rezoliucijoje dėl agentūrų veiklos, finansų valdymo ir kontrolės.

         (1)  OL C 366, 2011 12 15, p. 27.

         (2)  OL L 286, 2012 10 17, p. 377.

         (3)  OL L 248, 2002 9 16, p. 1.

         (4)  OL L 136, 2004 4 30, p. 1.

         (5)  OL L 357, 2002 12 31, p. 72.

         (6)  OL L 286, 2012 10 17, p. 388.


title: 2010/697/ES: 2010 m. spalio 21 d. Tarybos sprendimas dėl Europos Sąjungos pozicijos, kurios ji turi laikytis Asociacijos taryboje, įsteigtoje Europos ir Viduržemio jūros regiono šalių susitarimu, kuriuo įsteigiama Europos Bendrijų bei jų valstybių narių ir Maroko Karalystės asociacija, dėl socialinės apsaugos sistemų koordinavimo nuostatų priėmimo#Projektas – Asociacijos tarybos, įsteigtos Europos ir Viduržemio jūros regiono šalių susitarimu, kuriuo įsteigiama Europos Bendrijų bei jų valstybių narių ir Maroko Karalystės asociacija, Sprendimas Nr. …/… … m. … d. dėl Europos ir Viduržemio jūros regiono šalių susitarime nustatytų socialinės apsaugos sistemų koordinavimo nuostatų

text:
23.11.2010

               LT

               Europos Sąjungos oficialusis leidinys

               L 306/1

         TARYBOS SPRENDIMAS
   2010 m. spalio 21 d.
   dėl Europos Sąjungos pozicijos, kurios ji turi laikytis Asociacijos taryboje, įsteigtoje Europos ir Viduržemio jūros regiono šalių susitarimu, kuriuo įsteigiama Europos Bendrijų bei jų valstybių narių ir Maroko Karalystės asociacija, dėl socialinės apsaugos sistemų koordinavimo nuostatų priėmimo
   (2010/697/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 79 straipsnio 2 dalies b punktą kartu su 218 straipsnio 9 dalimi,
   atsižvelgdama į Europos Komisijos pasiūlymą,
   kadangi:

               (1)

               Europos ir Viduržemio jūros regiono šalių susitarimo, kuriuo įsteigiama Europos Bendrijų bei jų valstybių narių ir Maroko Karalystės asociacija (1) (toliau – Susitarimas), 67 straipsnyje numatyta, kad Asociacijos taryba priima Susitarimo 65 straipsnyje nustatytų socialinės apsaugos sistemų koordinavimo principų įgyvendinimo nuostatas iki pirmųjų metų po jo įsigaliojimo pabaigos.

               (2)

               ES ir Maroko veiksmų plano, kurį 2005 m. liepos 27 d. Asociacijos taryba priėmė pagal Europos kaimynystės politiką, 29 tikslo trečioje įtraukoje Asociacijos taryba raginama priimti sprendimą, kuriuo įgyvendinamas Susitarimo 65 straipsnis.

               (3)

               Pagal prie Europos Sąjungos sutarties ir Sutarties dėl Europos Sąjungos veikimo pridėto Protokolo (Nr. 22) dėl Danijos pozicijos 1 ir 2 straipsnius Danija nedalyvauja priimant šį sprendimą ir jis nėra jai privalomas ar taikomas.

               (4)

               Pagal prie Europos Sąjungos sutarties ir Sutarties dėl Europos Sąjungos veikimo pridėto Protokolo (Nr. 21) dėl Jungtinės Karalystės ir Airijos pozicijos dėl laisvės, saugumo ir teisingumo erdvės 1 ir 2 straipsnius ir nedarant poveikio to protokolo 4 straipsniui, tos valstybės narės nedalyvauja priimant šį sprendimą ir jis nėra joms privalomas ar taikomas,

         PRIĖMĖ ŠĮ SPRENDIMĄ:
   1 straipsnis
   Europos Sąjungos pozicija, kurios ji turi laikytis Asociacijos taryboje, įsteigtoje Europos ir Viduržemio jūros regiono šalių susitarimu, kuriuo įsteigiama Europos Bendrijų bei jų valstybių narių ir Maroko Karalystės asociacija, dėl Susitarimo 67 straipsnio įgyvendinimo, yra grindžiama prie šio sprendimo pridėtu Asociacijos tarybos sprendimo projektu.
   2 straipsnis
   Šis sprendimas įsigalioja jo priėmimo dieną.

      Priimta Liuksemburge 2010 m. spalio 21 d.

            Tarybos vardu

            Pirmininkė

         J. MILQUET

      (1)  OL L 70, 2000 3 18, p. 2.

      Projektas
      ASOCIACIJOS TARYBOS,
      įsteigtos Europos ir Viduržemio jūros regiono šalių susitarimu, kuriuo įsteigiama Europos Bendrijų bei jų valstybių narių ir Maroko Karalystės asociacija,
      SPRENDIMAS Nr. …/…
      … m. … d.
      dėl Europos ir Viduržemio jūros regiono šalių susitarime nustatytų socialinės apsaugos sistemų koordinavimo nuostatų
      ASOCIACIJOS TARYBA,
      atsižvelgdama į Europos ir Viduržemio jūros regiono šalių susitarimą, kuriuo įsteigiama Europos Bendrijų bei jų valstybių narių ir Maroko Karalystės asociacija (1), ypač į jo 67 straipsnį,
      kadangi:

                  (1)

                  Europos ir Viduržemio jūros regiono šalių susitarimo, kuriuo įsteigiama Europos Bendrijų bei jų valstybių narių ir Maroko Karalystės asociacija (toliau – Susitarimas), 65–68 straipsniuose numatytas Maroko ir valstybių narių socialinės apsaugos sistemų koordinavimas. 65 straipsnyje nustatyti tokio koordinavimo principai.

                  (2)

                  Susitarimo 67 straipsnyje numatyta, kad Asociacijos taryba priima sprendimą dėl 65 straipsnyje nustatytų principų įgyvendinimo iki pirmųjų metų po Susitarimo įsigaliojimo pabaigos.

                  (3)

                  ES ir Maroko veiksmų plano, kurį 2005 m. liepos 27 d. Asociacijos taryba priėmė pagal Europos kaimynystės politiką, 29 tikslo trečioje įtraukoje raginama priimti sprendimą, kuriuo įgyvendinamas Susitarimo 65 straipsnis.

                  (4)

                  Nediskriminavimo principo taikymo požiūriu šiuo sprendimu neturėtų būti suteikiamos jokios papildomos teisės remiantis tam tikrais faktais ar įvykiais, įvykstančiais kitos Susitariančiosios Šalies teritorijoje, jei į tokius faktus ar įvykius neatsižvelgiama pagal pirmosios Susitariančiosios Šalies teisės aktus, išskyrus teisę eksportuoti tam tikras išmokas.

                  (5)

                  Taikant šį sprendimą, Maroko darbuotojai turėtų turėti teisę į išmokas šeimai su sąlyga, kad jų šeimos nariai teisėtai gyvena su tais darbuotojais toje valstybėje narėje, kurioje darbuotojai yra įdarbinti. Šiuo sprendimu neturėtų būti suteikiama jokia teisė gauti išmokas šeimai, jei darbuotojų šeimos nariai gyvena kitoje valstybėje, pavyzdžiui, Maroke.

                  (6)

                  Tarybos reglamentu (EB) Nr. 859/2003 (2) jau nustatyta, kad Reglamento (EEB) Nr. 1408/71 ir Reglamento (EEB) Nr. 574/72 nuostatos taikomos ir trečiųjų šalių piliečiams, kuriems jos dar nėra taikomos tik dėl jų pilietybės. Reglamente (EB) Nr. 859/2003 jau numatytas draudimo laikotarpių, kuriais Maroko darbuotojai dirbo įvairiose valstybėse narėse, sumavimo principas, susijęs su teise gauti tam tikras išmokas, kaip nustatyta Susitarimo 65 straipsnio 2 dalyje.

                  (7)

                  Siekiant supaprastinti koordinavimo taisyklių taikymą, gali prireikti nustatyti specialias nuostatas, kurios atitiktų Maroko nacionalinės teisės aktų specifiką.

                  (8)

                  Siekiant užtikrinti, kad valstybių narių ir Maroko socialinės apsaugos sistemų koordinavimas vyktų sklandžiai, būtina nustatyti specialias valstybių narių ir Maroko bendradarbiavimo, taip pat atitinkamo asmens ir kompetentingos valstybės institucijos bendradarbiavimo nuostatas.

                  (9)

                  Turėtų būti priimtos pereinamojo laikotarpio nuostatos, siekiant apsaugoti asmenis, kuriems taikomas šis sprendimas, ir užtikrinti, kad jie neprarastų teisių dėl šio sprendimo įsigaliojimo,

            PRIĖMĖ ŠĮ SPRENDIMĄ:
      I   DALIS

         BENDROSIOS NUOSTATOS

      1 straipsnis
      Terminų apibrėžtys
      1.   Šiame sprendime:

                  a)

                  susitarimas – Europos ir Viduržemio jūros regiono šalių susitarimas, kuriuo įsteigiama Europos Bendrijų bei jų valstybių narių ir Maroko Karalystės asociacija;

                  b)

                  reglamentas – 2004 m. balandžio 29 d. Europos Parlamento ir Tarybos reglamentas (EB) Nr. 883/2004 dėl socialinės apsaugos sistemų koordinavimo (3), taikomas Europos Sąjungos valstybėse narėse;

                  c)

                  įgyvendinimo reglamentas – 2009 m. rugsėjo 16 d. Europos Parlamento ir Tarybos reglamentas (EB) Nr. 987/2009, nustatantis Reglamento (EB) Nr. 883/2004 dėl socialinės apsaugos sistemų koordinavimo įgyvendinimo tvarką (4);

                  d)

                  valstybė narė – Europos Sąjungos valstybė narė;

                  e)

                  darbuotojas:

                              i)

                              valstybės narės teisės aktuose – pagal darbo sutartį dirbantis asmuo, kaip apibrėžta reglamento 1 straipsnio a punkte;

                              ii)

                              Maroko teisės aktuose – pagal darbo sutartį dirbantis asmuo, kaip apibrėžta tuose teisės aktuose;

                  f)

                  šeimos narys:

                              i)

                              valstybės narės teisės aktuose – šeimos narys, kaip apibrėžta reglamento 1 straipsnio i punkte;

                              ii)

                              Maroko teisės aktuose – šeimos narys, kaip apibrėžta tuose teisės aktuose;

                  g)

                  teisės aktai:

                              i)

                              valstybių narių atveju – teisės aktai, kaip apibrėžta reglamento 1 straipsnio l punkte;

                              ii)

                              Maroko atveju – Maroke taikomi atitinkami teisės aktai;

                  h)

                  išmokos:

                              i)

                              valstybių narių atveju – išmokos, kaip apibrėžta reglamento 3 straipsnyje;

                              ii)

                              Maroko atveju – Maroke taikomos atitinkamos išmokos;

                  i)

                  eksportuojamos išmokos:

                              i)

                              valstybių narių atveju:

                                          —

                                          senatvės pensijos,

                                          —

                                          maitintojo netekimo pensijos,

                                          —

                                          pensijos, mokamos dėl nelaimingų atsitikimų darbe ir profesinių ligų,

                                          —

                                          invalidumo, susijusio su nelaimingais atsitikimais darbe ir profesinėmis ligomis, pensijos,

                                    kaip apibrėžta reglamente, išskyrus specialias neįmokines išmokas pinigais, kaip nustatyta reglamento X priede;

                              ii)

                              Maroko atveju – pagal Maroko teisės aktus numatytos atitinkamos išmokos, išskyrus specialias neįmokines išmokas pinigais, kaip nustatyta šio sprendimo I priede.

            2.   Kiti šiame sprendime vartojami terminai atitinka reikšmes, nustatytas:

                  a)

                  valstybių narių atveju – reglamente ir įgyvendinimo reglamente;

                  b)

                  Maroko atveju – Maroke taikomuose atitinkamuose teisės aktuose.

            2 straipsnis
      Asmenys, kuriems taikomas šis sprendimas
      Šis sprendimas taikomas:

                  a)

                  darbuotojams, kurie yra Maroko piliečiai ir kurie yra arba buvo teisėtai įdarbinti valstybės narės teritorijoje, ir kuriems yra ar buvo taikomi vienos ar kelių valstybių narių teisės aktai, taip pat asmenims, kurie tokiam darbuotojui mirus neteko maitintojo;

                  b)

                  a punkte nurodytų darbuotojų šeimos nariams, su sąlyga, kad tie šeimos nariai teisėtai gyvena arba gyveno su atitinkamu darbuotoju jo įdarbinimo valstybėje narėje metu;

                  c)

                  darbuotojams, kurie yra valstybės narės piliečiai ir kurie yra arba buvo teisėtai įdarbinti Maroko teritorijoje, ir kuriems yra ar buvo taikomi Maroko teisės aktai, taip pat asmenims, kurie tokiam darbuotojui mirus neteko maitintojo; ir

                  d)

                  c punkte nurodytų darbuotojų šeimos nariams, su sąlyga, kad tie šeimos nariai teisėtai gyvena arba gyveno su atitinkamu darbuotoju jo įdarbinimo Maroke metu.

            3 straipsnis
      Vienodų sąlygų taikymas
      1.   Darbuotojai, kurie yra Maroko piliečiai ir yra teisėtai įdarbinti valstybėje narėje, taip pat su jais teisėtai gyvenantys jų šeimos nariai, nediskriminuojami dėl pilietybės ir jiems taikomos tos pačios sąlygos, kaip ir tų valstybių narių, kuriose šie darbuotojai yra įdarbinti, piliečiams, kiek tai susiję su išmokomis, kaip apibrėžta 1 straipsnio 1 dalies h punkte.
      2.   Darbuotojai, kurie yra valstybės narės piliečiai ir yra teisėtai įdarbinti Maroke, taip pat su jais teisėtai gyvenantys jų šeimos nariai, nediskriminuojami dėl pilietybės ir jiems taikomos tos pačios sąlygos, kaip ir Maroko piliečiams, kiek tai susiję su išmokomis, kaip apibrėžta 1 straipsnio 1 dalies h punkte.
      II   DALIS

         VALSTYBIŲ NARIŲ IR MAROKO SANTYKIAI

      4 straipsnis
      Gyvenamosios vietos sąlygos netaikymas
      1.   1 straipsnio 1 dalies i punkte nurodytos eksportuojamos išmokos, į kurias turi teisę 2 straipsnio a ir c punktuose nurodyti asmenys, negali būti mažinamos, keičiamos, sustabdomas jų mokėjimas, panaikinamos ar konfiskuojamos motyvuojant tuo, kad jų gavėjas gyvena:

                  i)

                  Maroko teritorijoje, kai išmoka mokama pagal valstybės narės teisės aktus; arba

                  ii)

                  valstybės narės teritorijoje, kai išmoka mokama pagal Maroko teisės aktus.

            2.   Darbuotojo šeimos nariai, kaip apibrėžta 2 straipsnio b punkte, turi teisę gauti eksportuojamas išmokas, apibrėžtas 1 straipsnio 1 dalies i punkte, kaip darbuotojo, kuris yra atitinkamos valstybės narės pilietis, šeimos nariai, jeigu tie šeimos nariai gyvena Maroko teritorijoje.
      3.   Darbuotojo šeimos nariai, kaip apibrėžta 2 straipsnio d punkte, turi teisę gauti eksportuojamas išmokas, apibrėžtas 1 straipsnio 1 dalies i punkte, kaip darbuotojo, kuris yra Maroko pilietis, šeimos nariai, jeigu tie šeimos nariai gyvena valstybės narės teritorijoje.
      III   DALIS

         ĮVAIRIOS NUOSTATOS

      5 straipsnis
      Bendradarbiavimas
      1.   Valstybės narės ir Marokas teikia vieni kitiems visą informaciją apie jų teisės aktų pakeitimus, kurie gali daryti poveikį šio sprendimo įgyvendinimui.
      2.   Taikydamos šį sprendimą, valstybių narių ir Maroko valdžios institucijos ir įstaigos vienos kitoms padeda ir veikia taip, kaip įgyvendindamos savo teisės aktus. Minėtų valdžios institucijų ir įstaigų teikiama administracinė pagalba paprastai yra nemokama. Tačiau valstybių narių ir Maroko kompetentingos valdžios institucijos gali susitarti, kad tam tikros išlaidos būtų kompensuojamos.
      3.   Valstybių narių ir Maroko valdžios institucijos ir įstaigos pagal šį sprendimą gali tiesiogiai palaikyti ryšius tarpusavyje ir su atitinkamais asmenimis ar jų atstovais.
      4.   Institucijos ir asmenys, kuriems taikomas šis sprendimas, privalo keistis informacija ir bendradarbiauti, kad būtų užtikrintas tinkamas šio sprendimo įgyvendinimas.
      5.   Atitinkami asmenys privalo kuo skubiau pranešti kompetentingos valstybės narės ar Maroko, jei jis yra kompetentinga valstybė, institucijoms ir gyvenamosios vietos valstybės narės ar Maroko, jei jis yra gyvenamosios vietos valstybė, institucijoms apie visus asmens ar šeimos padėties pasikeitimus, turinčius įtakos jų teisei į išmokas pagal šį sprendimą.
      6.   Jei nesilaikoma 5 dalyje nurodytos pareigos teikti informaciją, gali būti taikomos pagal nacionalinę teisę numatytos proporcingos priemonės. Tačiau šios priemonės turi būti lygiavertės priemonėms, kurios pagal šalies teisę taikomos panašiomis aplinkybėmis, ir negali panaikinti arba pernelyg suvaržyti pareiškėjų galimybės praktiškai pasinaudoti šiuo sprendimu jiems suteiktomis teisėmis.
      7.   Valstybės narės ir Marokas gali numatyti nacionalines nuostatas, pagal kurias nustatomos teisės į išmokas tikrinimo sąlygos, siekiant atsižvelgti į tai, kad išmokų gavėjai būna arba gyvena ne tos valstybės, kurioje yra už mokėjimus atsakinga institucija, teritorijoje. Tokios nuostatos turi būti proporcingos, nediskriminuojančios dėl pilietybės ir atitinkančios šio sprendimo principus. Apie tokias nuostatas pranešama Asociacijos tarybai.
      6 straipsnis
      Administraciniai patikrinimai ir sveikatos patikrinimai
      1.   Šis straipsnis taikomas 2 straipsnyje nurodytiems asmenims, gaunantiems 1 straipsnio 1 dalies i punkte nurodytas eksportuojamas išmokas, taip pat institucijoms, atsakingoms už šio sprendimo įgyvendinimą.
      2.   Jei išmokų gavėjas arba paraišką joms gauti pateikęs asmuo, arba jo šeimos narys būna arba gyvena valstybės narės teritorijoje, o už mokėjimus atsakinga institucija yra Maroke, arba jei jie būna arba gyvena Maroke, o už mokėjimus atsakinga institucija yra valstybėje narėje, sveikatos patikrinimą, kuris atliekamas tos institucijos prašymu, atlieka išmokų gavėjo buvimo vietos ar gyvenamosios vietos institucija pagal teisės aktuose, kuriuos taiko ta institucija, nustatytas procedūras.
      Už mokėjimus atsakinga institucija informuoja buvimo vietos ar gyvenamosios vietos instituciją apie tai, kokių specialių reikalavimų prireikus turi būti laikomasi, ir apie tai, kokie specialūs dalykai turi būti įtraukti į sveikatos patikrinimą.
      Buvimo arba gyvenamosios vietos institucija pateikia ataskaitą už mokėjimus atsakingai institucijai, kuri paprašė atlikti sveikatos patikrinimą.
      Už mokėjimus atsakinga institucija pasilieka teisę reikalauti, kad išmokų gavėjo sveikatos patikrinimą atliktų jos pasirinktas gydytojas ir kad tai būtų atlikta toje teritorijoje, kurioje išmokų gavėjas arba paraišką joms gauti pateikęs asmuo būna arba gyvena, arba toje šalyje, kurioje yra už mokėjimus atsakinga institucija. Tačiau išmokų gavėjo gali būti paprašyta sugrįžti į už mokėjimus atsakingos institucijos valstybę tik su sąlyga, kad vykdamas jis nepakenks savo sveikatai, o už mokėjimus atsakinga institucija apmokės kelionės ir apgyvendinimo išlaidas.
      3.   Jei išmokų gavėjas ar paraišką joms gauti pateikęs asmuo, arba jo šeimos narys būna arba gyvena valstybės narės teritorijoje, o už mokėjimus atsakinga institucija yra Maroke, arba jei jie būna arba gyvena Maroke, o už mokėjimus atsakinga institucija yra valstybėje narėje, administracinį patikrinimą, kuris atliekamas už mokėjimus atsakingos institucijos prašymu, atlieka išmokų gavėjo buvimo ar gyvenamosios vietos institucija.
      Buvimo arba gyvenamosios vietos institucija pateikia ataskaitą už mokėjimus atsakingai institucijai, kuri paprašė atlikti administracinį patikrinimą.
      Už mokėjimus atsakinga institucija pasilieka teisę reikalauti, kad išmokų gavėjo padėtį patikrintų jos pasirinktas specialistas. Tačiau išmokų gavėjo gali būti paprašyta sugrįžti į už mokėjimus atsakingos institucijos valstybę tik su sąlyga, kad vykdamas jis nepakenks savo sveikatai, o už mokėjimus atsakinga institucija apmokės kelionės ir apgyvendinimo išlaidas.
      4.   Viena ar kelios valstybės narės ir Marokas, atitinkamai informavę Asociacijos tarybą, gali susitarti dėl kitų administracinių nuostatų.
      5.   Pritaikius šio sprendimo 5 straipsnio 2 dalyje nurodyto nemokamos abipusės administracinės pagalbos principo išimtį, faktines išlaidas, susijusias su šio straipsnio 2 ir 3 dalyse nurodytais patikrinimais, institucijai, kurios buvo paprašyta juos atlikti, sumoka už mokėjimus atsakinga institucija, paprašiusi juos atlikti.
      7 straipsnis
      Susitarimo 90 straipsnio taikymas
      Susitarimo 90 straipsnis taikomas tais atvejais, kai kuri nors Šalis mano, kad kita Šalis nevykdo 5 ir 6 straipsniuose nustatytų pareigų.
      8 straipsnis
      Specialios nuostatos dėl Maroko teisės aktų taikymo
      Prireikus Asociacijos taryba II priede gali nustatyti specialias nuostatas dėl Maroko teisės aktų taikymo.
      9 straipsnis
      Administracinės procedūros, nustatytos galiojančiuose dvišaliuose susitarimuose
      Administracinės procedūros, nustatytos galiojančiuose dvišaliuose valstybės narės ir Maroko susitarimuose, gali būti toliau taikomos, jeigu jomis nedaromas neigiamas poveikis atitinkamų asmenų teisėms ar pareigoms, kurios nustatytos šiuo sprendimu.
      10 straipsnis
      Šio sprendimo įgyvendinimo tvarką papildantys susitarimai
      Viena ar kelios valstybės narės ir Marokas gali sudaryti susitarimus, skirtus šio sprendimo įgyvendinimo administracinei tvarkai papildyti, ypač dėl sukčiavimo ir klaidų prevencijos bei kovos su jais.
      IV   DALIS

         PEREINAMOJO LAIKOTARPIO IR BAIGIAMOSIOS NUOSTATOS

      11 straipsnis
      Pereinamojo laikotarpio nuostatos
      1.   Kol šis sprendimas nėra įsigaliojęs, jokių teisių pagal jį neįgyjama.
      2.   Atsižvelgiant į 1 dalį, pagal šį sprendimą teisė įgyjama net tuo atveju, jeigu ji susijusi su aplinkybėmis, kurios susidarė iki šio sprendimo įsigaliojimo dienos.
      3.   Bet kuri išmoka, kuri nebuvo mokama arba kurios mokėjimas buvo sustabdytas motyvuojant atitinkamo asmens pilietybe arba gyvenamąja vieta, to asmens prašymu yra mokama arba jos mokėjimas atnaujinamas nuo šio sprendimo įsigaliojimo dienos, jeigu dėl teisių, kurių pagrindu anksčiau buvo mokama išmoka, nereikia mokėti vienkartinės išmokos.
      4.   Jeigu 3 dalyje nurodytas prašymas pateikiamas per dvejus metus nuo šio sprendimo įsigaliojimo dienos, pagal šį sprendimą įgytos teisės įsigalioja nuo šio sprendimo įsigaliojimo dienos, o atitinkamiems asmenims negali būti taikomos valstybės narės ar Maroko teisės aktų nuostatos, pagal kurias teisės panaikinamos ar netenka galios dėl senaties termino.
      5.   Jeigu 3 dalyje nurodytas prašymas pateikiamas pasibaigus dvejų metų laikotarpiui nuo šio sprendimo įsigaliojimo dienos, teisės, kurios nebuvo panaikintos arba nebuvo netekusios galios dėl senaties termino, įsigalioja nuo prašymo pateikimo dienos, nebent valstybės narės ar Maroko teisės aktų nuostatos būtų palankesnės.
      12 straipsnis
      Šio sprendimo priedai
      1.   Šio sprendimo priedai yra neatsiejama jo dalis.
      2.   Maroko prašymu priedai gali būti iš dalies keičiami Asociacijos tarybos sprendimu.
      13 straipsnis
      Įsigaliojimas
      Šis sprendimas įsigalioja pirmo mėnesio po jo paskelbimo Europos Sąjungos oficialiajame leidinyje pirmą dieną.

         Priimta …

               Asociacijos tarybos vardu

               Pirmininkas

         (1)  OL L 70, 2000 3 18, p. 2.

         (2)  OL L 124, 2003 5 20, p. 1.

         (3)  OL L 166, 2004 4 30, p. 1.

         (4)  OL L 284, 2009 10 30, p. 1.

         I PRIEDAS

            MAROKO SPECIALIŲ NEĮMOKINIŲ IŠMOKŲ PINIGAIS SĄRAŠAS

         …

         II PRIEDAS

            SPECIALIOS NUOSTATOS DĖL MAROKO TEISĖS AKTŲ TAIKYMO

         …


title: 2011/598/ES: 2011 m. gegužės 10 d. Europos Parlamento sprendimas dėl Europos gyvenimo ir darbo sąlygų gerinimo fondo 2009 finansinių metų biudžeto įvykdymo patvirtinimo#2011 m. gegužės 10 d. Europos Parlamento rezoliucija, su pastabomis, sudarančiomis neatskiriamą sprendimo dėl Europos gyvenimo ir darbo sąlygų gerinimo fondo 2009 finansinių metų biudžeto įvykdymo patvirtinimo dalį

text:
27.9.2011

               LT

               Europos Sąjungos oficialusis leidinys

               L 250/210

         EUROPOS PARLAMENTO SPRENDIMAS
   2011 m. gegužės 10 d.
   dėl Europos gyvenimo ir darbo sąlygų gerinimo fondo 2009 finansinių metų biudžeto įvykdymo patvirtinimo
   (2011/598/ES)
   EUROPOS PARLAMENTAS,

               —

               atsižvelgdamas į Europos gyvenimo ir darbo sąlygų gerinimo fondo 2009 finansinių metų galutines metines ataskaitas,

               —

               atsižvelgdamas į Audito Rūmų ataskaitą dėl Europos gyvenimo ir darbo sąlygų gerinimo fondo 2009 finansinių metų galutinių metinių ataskaitų kartu su Fondo atsakymais (1),

               —

               atsižvelgdamas į Tarybos 2011 m. vasario 15 d. rekomendaciją (05892/2011 – C7–0052/2011),

               —

               atsižvelgdamas į EB sutarties 276 straipsnį ir į Sutarties dėl Europos Sąjungos veikimo 319 straipsnį,

               —

               atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (2), ypač į jo 185 straipsnį,

               —

               atsižvelgdamas į 1975 m. gegužės 26 d. Tarybos reglamentą (EEB) Nr. 1365/75 dėl Europos gyvenimo ir darbo sąlygų gerinimo fondo įsteigimo (3), ypač į jo 16 straipsnį,

               —

               atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (4) 185 straipsnyje, ypač į jo 94 straipsnį,

               —

               atsižvelgdamas į Darbo tvarkos taisyklių 77 straipsnį ir į VI priedą,

               —

               atsižvelgdamas į Biudžeto kontrolės komiteto pranešimą ir į Užimtumo ir socialinių reikalų komiteto nuomonę (A7–0108/2011),

               1.

               patvirtina Europos gyvenimo ir darbo sąlygų gerinimo fondo direktoriui, kad Fondo 2009 finansinių metų biudžetas įvykdytas;

               2.

               išdėsto savo pastabas toliau pateikiamoje rezoliucijoje;

               3.

               paveda Pirmininkui perduoti šį sprendimą ir rezoliuciją, kuri yra neatskiriama jo dalis, Europos gyvenimo ir darbo sąlygų gerinimo fondo direktoriui, Tarybai, Komisijai bei Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

            Pirmininkas

         Jerzy BUZEK

            Generalinis sekretorius

         Klaus WELLE

      (1)  OL C 338, 2010 12 14, p. 155.

      (2)  OL L 248, 2002 9 16, p. 1.

      (3)  OL L 139, 1975 5 30, p. 1.

      (4)  OL L 357, 2002 12 31, p. 72.

      EUROPOS PARLAMENTO REZOLIUCIJA
      2011 m. gegužės 10 d.
      su pastabomis, sudarančiomis neatskiriamą sprendimo dėl Europos gyvenimo ir darbo sąlygų gerinimo fondo 2009 finansinių metų biudžeto įvykdymo patvirtinimo dalį
      EUROPOS PARLAMENTAS,

                  —

                  atsižvelgdamas į Europos gyvenimo ir darbo sąlygų gerinimo fondo 2009 finansinių metų galutines metines ataskaitas,

                  —

                  atsižvelgdamas į Audito Rūmų ataskaitą dėl Europos gyvenimo ir darbo sąlygų gerinimo fondo 2009 finansinių metų galutinių metinių ataskaitų kartu su Fondo atsakymais (1),

                  —

                  atsižvelgdamas į Tarybos 2011 m. vasario 15 d. rekomendaciją (05892/2011 – C7–0052/2011),

                  —

                  atsižvelgdamas į EB sutarties 276 straipsnį ir į Sutarties dėl Europos Sąjungos veikimo 319 straipsnį,

                  —

                  atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (2), ypač į jo 185 straipsnį,

                  —

                  atsižvelgdamas į 1975 m. gegužės 26 d. Tarybos reglamentą (EEB) Nr. 1365/75 dėl Europos gyvenimo ir darbo sąlygų gerinimo fondo įsteigimo (3), ypač į jo 16 straipsnį,

                  —

                  atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (4) 185 straipsnyje, ypač į jo 94 straipsnį,

                  —

                  atsižvelgdamas į Darbo tvarkos taisyklių 77 straipsnį ir į VI priedą,

                  —

                  atsižvelgdamas į Biudžeto kontrolės komiteto pranešimą ir į Užimtumo ir socialinių reikalų komiteto nuomonę (A7–0108/2011),

                  A.

                  kadangi Audito Rūmai pranešė, kad jiems pateiktas pagrįstas patikinimas, jog 2009 finansinių metų metinės ataskaitos yra patikimos ir pagal jas vykdytos finansinės operacijos yra teisėtos ir tvarkingos;

                  B.

                  kadangi 2010 m. gegužės 5 d. Parlamentas patvirtino Europos gyvenimo ir darbo sąlygų gerinimo fondo direktoriui, kad Fondo 2008 finansinių metų biudžetas įvykdytas (5), ir savo prie sprendimo dėl biudžeto įvykdymo patvirtinimo pridėtoje rezoliucijoje, inter alia:

                              —

                              apgailestavo dėl to, kad 2008, 2007 ir 2006 metais, Audito Rūmai rado trūkumų, susijusių su įdarbinimo procedūromis,

                              —

                              ragino Fondą pasistengti pagerinti savo sutarčių priežiūrą ir viešųjų pirkimų procedūrų planavimą,

                              —

                              pastebėjo, kad į kitus metus perkeltos sumos sudaro daugiau kaip 55 % 2008 finansiniams metams numatytų asignavimų (t. y. 4 900 000 EUR);

                  C.

                  kadangi Fondo 2009 m. biudžetas buvo 20 200 000 EUR, t. y. 3,8 % mažesnis nei 2008 finansiniais metais;

         Veikla

                  1.

                  palankiai vertina Fondo ketinimą 2010 m. lentelėje, kuri turi būti pridėta prie kitos Audito Rūmų ataskaitos, pateikti operacijų, atliktų metais, kurių biudžeto įvykdymas tvirtinamas, palyginimą su ankstesnių metų operacijomis, kad biudžeto įvykdymą tvirtinanti institucija galėtų veiksmingiau įvertinti Fondo veiklą skirtingais metais;

                  2.

                  atkreipia dėmesį į tai, kad Fondas, 2007 m. užbaigęs Fondo 2001–2004 m. veiklos programos vertinimą, atliko ir 2005–2008 m. veiklos programos ex post vertinimą; mano, kad šis vertinimas Fondui labai naudingas, nes suteikia jam naudingos patirties ir rekomendacijų, susijusių su jo būsimo planavimo etapo užduotimis; džiaugiasi tuo, kad Fondas atlikdamas šį vertinimą parodė, kad:

                              —

                              jis veiksmingai panaudojo savo finansinius išteklius savo veiklos programai vykdyti,

                              —

                              jis pasiekė 2005–2008 m. veiklos programos tikslus;

                  3.

                  vis dėlto ragina Fondą toliau plėtoti jo naudojamą veiklos rezultatų stebėsenos sistemą „Eurofound“ siekiant užtikrinti, kad į jo veiklos stebėsenos rezultatus būtų atsižvelgiama priimant su valdymu susijusius sprendimus bei rengiant planus ir kad būtų atliekami periodiniai tyrimai siekiant užmegzti grįžtamąjį ryšį su tikslinėmis grupėmis;

                  4.

                  pritaria išorės vertintojo rekomendacijoms geriau nustatyti Fondo tikslines grupes nacionaliniu lygmeniu (t. y. nustatyti, ar Fondas turi vykdyti platesnę veiklą negu nacionalinės valdžios institucijos ir politikos sudarytojai ir stengtis apimti platesnę darbdavių organizacijų bei darbuotojų organizacijų grupę) ir sudaryti pagrindinių centrų tinklą remiantis nacionalinėmis valdžios institucijomis, kurioms atstovaujama jo valdyboje;

         Valdyba

                  5.

                  pažymi, kad Fondo 2005–2008 m. veiklos programos ex post vertinimo išorės vertintojas pranešė, kad 2004 m. išsiplėtus Sąjungai padidėjusi Fondo valdyba dėl sumažėjusio posėdžių skaičiaus ir palyginti didelės narių kaitos nebuvo veiksmingas sprendimų priėmimo organas; taigi ragina Fondą imtis veiksmų siekiant sustiprinti valdybos vaidmenį vykdant bendrą Fondo valdymą; ypač ragina Fondo valdybą skirti laiko diskusijai dėl strateginių klausimų ir prioritetų;

         Viešųjų pirkimų procedūros

                  6.

                  pažymi, kad atlikę vienos atviros viešųjų pirkimų procedūros auditą Audito Rūmai nustatė vertinimo klaidų ir anomalijų, kurios turėjo įtakos procedūros kokybei; taigi ragina Fondą imtis veiksmų siekiant pagerinti savo vertinimo ir apžvalgos procedūrą siekiant išvengti tokių klaidų kartojimosi ateityje;

         Biudžeto valdymas

                  7.

                  ragina Fondą pasirūpinti, kad asignavimai būtų suteikiami tik tuomet, kai gaunama atitinkama asignuotųjų pajamų suma; iš esmės pažymi, kad Audito Rūmai pranešė, jog Fondo biudžete nebuvo numatytos iš asignuotųjų pajamų finansuojamoms įvairioms programoms skirtos konkrečios antraštinės dalys, o tai prieštarauja Fondo finansiniam reglamentui (jo 19 straipsniui); be to, pažymi, kad pagal vieną iš asignuotųjų pajamų finansuojamą programą Fondas prisiėmė 184 000 EUR įsipareigojimus, nors faktiškai gautos asignuotosios pajamos sudarė tik 29 000 EUR;

                  8.

                  apgailestauja dėl to, kad Audito Rūmai turėjo pateikti pastabų dėl Fondo biudžeto ir finansų ataskaitos, ypač dėl to, kad Fondo pateiktose pirminėse preliminariose ataskaitose buvo rimtų trūkumų, pagal kuriuos galima spręsti apie Fondo finansinės organizacijos spragas; džiaugiasi, kad Fondas patvirtino, jog numatydamas papildomus mokymus ir išteklius užtikrins, kad būtų tinkamai vykdomos metų pabaigos procedūros ir laikomasi ataskaitų teikimo terminų;

         Žmogiškieji ištekliai

                  9.

                  ragina Fondą pateikti įrodymų, kuriais būtų galima pagrįsti su jo darbuotojų atranka susijusius sprendimus (pvz., įrodymų, susijusių su kandidatų balais įdarbinimo proceso pradžioje), siekiant užtikrinti įdarbinimo procedūrų skaidrumą; iš tikrųjų, pažymi, kad šiuo aspektu Audimo Rūmai pranešė apie septynis pažeidimus, susijusius su audituotomis darbuotojų atrankos procedūromis; ypač pažymi, kad nebuvo aptikta įrodymų, kad atrankos komisija, prieš išnagrinėdama paraiškas, būtų nustačiusi minimalius balus, kuriuos kandidatai turėjo gauti, kad būtų pakviesti į pokalbį, ir balus, būtinus patekti į rezervo sąrašą;

                  10.

                  ypač pažymi, kad jau nuo 2006 m. biudžeto įvykdymą tvirtinanti institucija nustatė įdarbinimo procedūros trūkumų; taigi ragina Fondą skubiai ištaisyti šią padėtį ir informuoti biudžeto įvykdymą tvirtinančią instituciją apie padarytą pažangą;

                  11.

                  vis dėlto džiaugiasi Fondo patvirtinimu, kad ateityje jis griežtins įdarbinimo procedūrų pagrindimą dokumentais;

         Vidaus auditas

                  12.

                  palankiai vertina tai, kad Fondas 2010 m. liepos 1 d. įdiegė savo nustatytos politikos ir procedūrų išimčių registravimo ir analizavimo sistemą (išimčių registrą);

                  13.

                  pripažįsta, kad iš 8 Vidaus audito tarnybos (VAT) rekomendacijų, susijusių su ankstesnių rekomendacijų laikymusi, 2 buvo įgyvendintos; pažymi, kad labai svarbiomis laikomos rekomendacijos iš esmės yra susijusios su vidaus kontrolės sistemos veiksmingumu (t. y. metiniu vidaus kontrolės užtikrinimo planu, svarbių etatų persvarstymu ir pranešimų apie pažeidimus procedūra); taigi ragina Fondą sparčiai jas įgyvendinti;

                  14.

                  taip pat pažymi, kad 2009 m. VAT atliko finansinio valdymo auditą ir pateikė 15 rekomendacijų, iš kurių dvi yra lemiamos ir šešios – labai svarbios; yra susirūpinęs dėl to, kad abi lemiamos išvados yra susijusios su apskaitos etatu (t. y. etatu, į kurį turėtų būti paskirtas laikinasis darbuotojas arba pareigūnas, kurio galios būtų suderintos su Komisijos apskaitos pareigūno rekomendacijomis) ir su apskaitos sistemų patvirtinimu, o šešios labai svarbios išvados yra susijusios su poreikiu geriau dokumentais pagrįsti jo finansines procedūras, viešųjų pirkimų struktūrą ir planavimą, ex post kontrolę, kompensavimo taisykles ir pranešimus apie išimtis; taigi ragina Fondą nedelsiant įgyvendinti minėtąsias VAT rekomendacijas ir informuoti biudžeto įvykdymą tvirtinančią instituciją apie padarytą pažangą šioje srityje;

                  15.

                  pažymi, kad kitos su sprendimu dėl biudžeto įvykdymo patvirtinimo susijusios pastabos, kurios yra horizontaliojo pobūdžio, pateikiamos 2011 m. gegužės 10 d. rezoliucijoje (6) dėl ES agentūrų veiklos, finansų valdymo ir kontrolės.

         (1)  OL C 338, 2010 12 14, p. 155.

         (2)  OL L 248, 2002 9 16, p. 1.

         (3)  OL L 139, 1975 5 30, p. 1.

         (4)  OL L 357, 2002 12 31, p. 72.

         (5)  OL L 252, 2010 9 25, p. 196.

         (6)  Priimti tekstai, P7_TA(2011)0163 (žr. šio Oficialiojo leidinio p. 269).